b'\n_START_ARTICLE_\nZakarias Nielsen\n_START_SECTION_\nBarndom og ungdom\n_START_PARAGRAPH_\nZakarias Nielsen var s\xc3\xb8n af smedemester Niels H. Rasmussen og hustru Olavia, f\xc3\xb8dt Storm, der var skolel\xc3\xa6rerdatter. Hans morfars l\xc3\xa6rergerning havde tidligt betydning for hans valg af uddannelse, og i 1863 som knapt nitten\xc3\xa5rig dimitteredes han som l\xc3\xa6rer fra Jonstrup Seminarium.\n_START_SECTION_\nArbejds-, forfatter- og familieliv\n_START_PARAGRAPH_\nSamme \xc3\xa5r blev han husl\xc3\xa6rer p\xc3\xa5 herreg\xc3\xa5rden Charlottendal. Her skrev han sin f\xc3\xb8rste poesi, aff\xc3\xb8dt af hans svingen mellem pietismen og grundtvigianismen samt forelskelsen i Egerta Hoffmann, som han blev gift med i 1865._NEWLINE_I 1864 blev Zakarias Nielsen l\xc3\xa6rer i Nejlinge i Helsinge Sogn og samtidig organist ved Helsinge Kirke og Valby Kirke. Hans bekendtskab med C. Hostrup og Frederik Barfod var i denne periode med til at give ham religi\xc3\xb8s klarhed. Han engagerede sig ogs\xc3\xa5 i folkeoplysning og sang samt foredragsvirksomhed og opl\xc3\xa6sning._NEWLINE_I 1868 overtog Zakarias Nielsen embedet som l\xc3\xa6rer og organist i Herstedvester. Ogs\xc3\xa5 her \xc3\xb8vede han folkeoplysende arbejde. For hans forfatterskab fik det stor betydning, at han i denne periode fik kontakt med H.V. Kaalund og Christian Richardt. I 1884 s\xc3\xb8gte han sin afsked p\xc3\xa5 grund af sv\xc3\xa6kket helbred._NEWLINE_Tre af familiens fem b\xc3\xb8rn d\xc3\xb8de i tiden i Herstedvester, og i 1887 d\xc3\xb8de hans hustru. Sin bog Erindringer slutter han s\xc3\xa5ledes:_NEWLINE_"I modgangens skole, denne udm\xc3\xa6rkede opdragelsesanstalt, har jeg f\xc3\xa5et mange undervisningstimer. "Gud ske lov!" siger jeg. \xe2\x80\x93 Jeg er af den mening, at mine dybe, sande hjertesorger har haft mindst lige s\xc3\xa5 megen betydning for min livsudvikling som den rige lykke, jeg har nydt, ja, sikkert mere. Mest er jeg vokset efter pr\xc3\xb8velser; i de m\xc3\xb8rke timer l\xc3\xa6rte hjertet at v\xc3\xa6re taknemmeligt for enhver lille lysstribe, der stod ind ad vinduet. Efter de tungeste kamptider slog hjertet sine kraftigste slag, blev f\xc3\xb8lsomt, blev rummeligt, s\xc3\xa5 lykken, da den atter meldte sig, f\xc3\xb8ltes tifold rig og varm."_NEWLINE_Han var Ridder af Dannebrog.\n_START_SECTION_\nForfatterskab\n_START_PARAGRAPH_\nDa Zakarias Nielsen kom til Herstedvester, havde han allerede i flere \xc3\xa5r arbejdet med p\xc3\xa5 forskellige folkelige tidsskrifter, og fra 1873 var det bl.a. N.C. Roms Husvennen. Hans m\xc3\xa5l var dog at blive en rigtig digter._NEWLINE_Hans f\xc3\xb8rste bog, Sange og Smaadigte, udkom i 1871, Tre Fort\xc3\xa6llinger i 1876 og To Landsbyhistorier i 1878. F\xc3\xb8rst ved den n\xc3\xa6ste udgivelse, Nye Tider i 1881, slog han igennem. Flere af hans romaner og digte udkom i adskillige oplag og var, foruden i Danmark, popul\xc3\xa6re blandt skandinaver i Nordamerika._NEWLINE_Forfatterskabet kom til at indbefatte b\xc3\xa5de romaner, fort\xc3\xa6llinger og anden prosa, digte og sange samt dramatik. Nye Tider og lystspillet Selvstyre blev opf\xc3\xb8rt p\xc3\xa5 Folketeatret i hhv. 1885 og 1888 og Ellen Vaage p\xc3\xa5 Dagmarteatret i 1896._NEWLINE_I 1910 blev syv af hans sange optaget i Indre Missions nye sangbog. I sangbogen Sange og Salmer fra 2013, der er f\xc3\xa6lles sangbog for Evangelisk Luthersk Mission, Kristeligt Forbund for Studerende, Luthersk Mission og Indre Mission, er han repr\xc3\xa6senteret med en enkelt sang, Jeg ved det, Gud (nr.459).'